Wojerecy (SN/at). Domowinska župa „Handrij Zejler“ je so ze šěsć prašenjemi na tych pjeć kandidatow k wólbam wyšeho měšćanosty 6. septembra we Wojerecach wobroćiła. Kaž ze zdźělenki Domowiny wuchadźa, zwěsći tamniša regionalna rěčnica třěšneho zwjazka „naladu duchowneho wubudźenja, kotraž ma tež tójšto z tym činić, zo maja spominanje na serbske korjenje jako potencial za přichod cyłeho regiona. Runje hdyž dźe wo atraktiwnu wokolinu za młode swójby, ma serbska zhromadnosć wjele k tomu přinošować.“ Tajka diskusija w zwisku z wólbami wyšeho měšćanosty njech nastorči diskusiju wo hódnoće serbskeje rěče a kultury we Wojerecach přichoda.
W prašenjach dźe wo poćah k Serbam a jich kulturje w měsće a regionje, wo jich rólu w procesu strukturneje změny, wo podpěru při nawuknjenju serbšćiny wot pěstowarnje hač k powołanskej šuli. Wědźeć chcedźa tež, što po měnjenju kandidatow k žiwej dwurěčnosći słuša, hač měła społnomócnjena za serbske naležnosće města hłownohamtsce skutkować a što wot Domowiny za wuwiće jeje załoženskeho města wočakuja.
Miłoćicy (SN/MiR). Lětuša 14. mjezynarodna rězbarska dźěłarnička towarstwa Kamjenjak z.t. ma so wotměć. Korona-pandemije dla njebě móžno zapřijeć do financowanja partnerow w Čěskej a Pólskej. Tak budźe porno tamnym lětam mjenje wuměłcow w Miłočanskej skale Při Krabatowym kamjenju. Čłonojo towarstwa Kamjenjak su wosebje dźakowni kulturnemu rumej, kotryž projekt wospjet z 10 000 eurami spěchuje. Njebjelčanska gmejna wobdźěli so z krutym podźělom 1 500 eurow a dźěłarničku zdobom z praktiskej pomocu podpěruje. Dalši partner z 3 000 eurami je załožba lutowarnjow Sakskeje. Załožba za serbski lud přilubja spěchowanske srědki něhdźe 1 800 eurow.
Budyšin (SN/bn). Serbske lajske chóry wróća so dalokož móžno probowej rutinje. Wšitke ćělesa wusměrjeja zwučowanja po poručenjach, kotrež bě Sakski chórowy zwjazk spočatk junija zestajał. Tam rěka, zo dyrbja spěwarki a spěwarjo mjezsobny wotstawk znajmjeńša dweju metrow dodźeržeć. Wotměwaja-li so proby nutřka, smědźa wone maksimalnje třištwórć hodźiny trać, potom dyrbja rumnosć 15 mjeńšin dołho přewětrić. Wobdźělnikam, kotřiž maja so do lisćiny přitomnosće zapisać, ma nimo toho desinfekciski srědk k rukomaj być. Ručež njespěwaja, trjebaja škitny nahubnik. Wo přidatnych naprawach rozsudźeja cyłki po swójskim dobrozdaću.
Wšudźe je kriza koronawirusa dla minjene měsacy zjawne žiwjenje womjelknyć dała. Nětko so wone poněčim nawróća. Tež na Rownjanskim Njepilic statoku burske žiwjenje a serbske nałožki zaso wotućeja.
Rowno (JoS/SN). Dołhi čas je na Rownjanskim Njepilic statoku ćicho było. „Ale nětko chcemy so pomału zaso wróćo přizjewić a pokazać, zo tu hišće smy“, praji minjeny pjatk předsyda spěchowanskeho towarstwa Manfred Nikel, jako witaše hosći na tradicionalny lětni swjedźeń. „Naše poslednje zarjadowanja běchu w januaru swinjorězanje a w februaru pjerjodrěće a camprowanje. Na to wobmjezowachmy so mjez druhim na to, bróžnju za kubłanske zaměry dwurěčnje wuhotować. Krizowe wobmjezowanja njejsu wjace dowolili.“
Flensburg (SN/pdź). Jedyn z hłownych nadawkow młodźinskeho towarstwa Pawk je wobstajna wuměna z tamnymi europskimi mjeńšinami. K tomu přinošuja prawidłowne zetkanja a zhromadne akcije. Tak su tež tučasnje zaso delegacije Němcow z Danskeje, Danow z Němskeje a Serbow zhromadnje po puću, a to na płachtaku kołowokoło danskich kupow w Baltiskim morju. Skupina młodostnych startowaše póndźelu w Flensburgu. Mjez nimi je tež 18lětna Helena Hejduškec z Hory.
„Jako přeprošenje dóstach so na jónkrótnej wuprawje wobdźělić, njetrjebach dołho rozmyslować, hač je přiwozmu“, lětuša maturantka rozprawja. „To je fantastiska móžnosć, nowych přećelow zeznać a dyrdomdej dožiwić.“ Płachtakowanje njeje dźě jenož wočerstwjenje, ale zdobom wužadanje. Tak je městno na čołmje wobmjezowane a kóždy dyrbi při rjedźenju, warjenju a płachtakowanskich manewrach sobu pomhać. „To skruća zhromadnosć mjez wobdźělnikami. A připódla wězo tež wjele nawuknješ, wo płachtakowanju a wo swojich sobučłowjekach“, Helena Hejduškec wuswětla. Zajutřišim, pjatk, so młodostni zaso do Flensburga wróća.
Chrósćicy (SN/MWj). Lětuša 600. róčnica wobstaća katolskeho bratstwa swjateho Bosćana je na wčerawšej njedźeli dalši wjeršk dožiwiła. W Chróšćanskim Hórnikowym domje wotewrěchu wobšěrnu a zajimawu wustajeńcu wo česćowanju swjateho Bosćana w Chróšćanskej wosadźe. W zhromadnym dźěle Towarstwa Cyrila a Metoda (TCM), wosady a bratstwa znosychu mnozy angažowani wjele najwšelakorišich fotow a dokumentow, kotrež pokazuja na 24 płachtach, tak mjenowanych rollupach. Něhdźe 80 zajimcow je sej wčera přehladku wobhladało. Mjez druhim witaše předsyda TCM Jurij Špitank Budyskeho krajneho radu Michaela Hariga (CDU) a abatisu klóštra Marijineje hwězdy Gabrielu Hesse. Skupina wosadnych dujerjow je wotewrjenje swjatočnje wobrubiła.
Wojerecy (pi/SN). Serbja we Wojerecach maja hižo prěnje konkretne ideje, kak klětuše lěto župow wuhotować. To je wuslědk wčerawšeho wuradźowanja předsydstwa župy „Handrij Zejler“ w bróžni tamnišeho Domowinskeho domu. Wo namjetach za lěto Kocora a Zejlerja chcedźa so nazymu dorozumić.
Před sto lětami, 1921, běchu we Wojerowskej radnej pincy wjacore Domowinske župy załožili. „Tohodla měli oficialne spominanje w starym měsće zahajić, a wottam měł swjedźenski ćah do noweho města ćahnyć“, rěka w zdźělence župy. Za centralne swjatočne zarjadowanje Domowiny namjetuje župa Wojerowsku Łužisku halu, hdźež je třěšny zwjazk hižo lěta 2012 swoju stotu róčnicu wobstaća swjećił. Dalši namjet župy je, swjedźeń na Łužiskim naměsće wotměć.
Wo přinoškach za lěto Zejlerja a Kocora 2022 chce župa nazymu z čłonskimi towarstwami wuradźować. Předsydstwo přiwza tak namjet regionalneje rěčnicy Sonje Hrjehorjoweje. Dale su so wčera dojednali na termin za přichodnu hłownu a wólbnu zhromadźiznu župy, kotruž přewjedu klětu 5. februara.
Hodźij (KřK/SN). Z kěrlušom „Pój, wutroba, a wjesel so!“ zahaji so srjedowny spěwny wječork na Hodźijskim kantoraće. 21 zajimcow w starobje 14 do 84 lět bě přeprošenje tamnišeje Bjesady a jeje nawody dr. Gerata Krawca z Delnjeho Wunjowa sćěhowało, mjez nimi hosćo Rakečanskeje Bjesady. Po tym zo je dr. Krawc wšitkich wutrobnje witał a Ochranowske hesło dnja k rozmyslowanju podał, so přitomni w kole skrótka mjez sobu předstajichu. Na to z wulkim wjeselom ludowe spěwy zanošowachu. Pod přewodom gitary a pišćałki ewangelscy a katolscy wěriwi kaž tež njewěriwi přećeljo znate serbske štučki spěwachu, wot Domčka lubeho přez Hanku syrotu a Přeco ty chodźiš hač k Ptačim ćaham. Sčasami klinčeše, kaž by tam dwu- abo třihłósny chór swój program předstajił. Jednotne měnjenje na kóncu rěkaše: „Za nas je tele spěwanje podawk, na kotryž njezabudźemy. Bychmy so rady husćišo zetkawać chcyli.“
szl_Latn ces_Latn szl_Latn szl_Latn bos_Latn szl_Latn szl_Latn szl_Latn szl_Latn ces_Latn szl_Latn szl_Latn szl_Latn